Gaigalava
Skaties arī jēdzienu ar līdzīgu nosaukumu: Gaigalova. Gaigalava (latgaliešu: Gaigolova) ir ciems Rēzeknes novada Gaigalavas pagastā, pagasta centrs. Izvietojusies Krēsles kreisajā krastā 32 km no novada centra Rēzeknes un 231 km no Rīgas. Gaigalava ir saplūdusi ar Krēsles pretējā krastā esošo Bikavu, kuras nosaukums ilgi bija apvienojošs abiem ciemiem. Gaigalavu šķērso autoceļš Dziļāri—Gaigalava—Darvaskalns (V556), kā arī te sākas vietējie autoceļi Gaigalava—Kvāpāni—Degumnieki (V560) un Gaigalava—Viļāni (V561). Apdzīvotā vieta veidojusies ap bijušās Bikavas muižas (Bykow) centru. 1933. gadā Bikavai piešķīra biezi apdzīvotas vietas statusu. Gaigalavā atrodas pagasta pārvalde, pamatskola, bērnudārzs, kultūras nams, bibliotēka, aptieka un veikals. 1897. gadā muižā dzīvoja 48 cilvēki.